Trøndelag – et godt sted å bo, vokse og virke for alle

Virksomhetsstrategi for Statsforvalteren i Trøndelag

Februar 2024

# Hensikten med virksomhetsstrategien

Dette dokumentet skal bidra til at alle ansatte og ledere har en felles forståelse av

* hvordan vi vil fremstå,
* hvordan vi vil jobbe og
* hvordan vi vil ha det på jobb

… for å kunne løse våre oppdrag og realisere visjonen vår,

Det er lederansvar å sikre at visjon, verdier og mål i dette dokumentet preger virksomhetsplanleggingen og brukes i intern og ekstern kommunikasjon. Ledergruppen gjennomgår virksomhetsstrategien med sikte på justeringer og tilpasninger én gang i året, og vurderer samtidig behovet for en bredere gjennomgang.

# Statsforvalterens funksjon og roller

Statsforvalteren er statens representant i fylket og har ansvar for å følge opp vedtak, mål og retningslinjer fra Stortinget og regjeringen. Statsforvalteren er dessuten et viktig bindeledd mellom kommunene og sentrale myndigheter, og skal arbeide på vegne av og ta initiativer til beste for fylket.

Statsforvalteren fyller sin funksjon gjennom bl.a. følgende roller:

* Formidler av nasjonale mål og styringssignal
* Sektormyndighet på en rekke statlige politikkområder
* Regional samordningsmyndighet for staten
* Rettssikkerhetsmyndighet
* Holde sentrale myndigheter orientert om viktige spørsmål i fylket
* Initiativtaker og fremme forslag til løsning av oppgaver

Se også [Instruks for statsforvaltere](https://lovdata.no/dokument/INS/forskrift/1981-08-07-3642)

# Trøndelag – et godt sted å bo, vokse og virke for alle

Visjonen vår beskriver i kortform hva Statsforvalteren i Trøndelag, både hver enkelt medarbeider og summen av oss, bidrar til, uavhengig av hvilken funksjon eller hvilke arbeidsoppgaver vi har:

«Trøndelag – et godt sted å bo, vokse og virke for alle»

# Engasjert og kompetent. Tydelig og etterrettelig.

Våre verdier er nøkkelord som beskriver Statsforvalteren i Trøndelag og oss som jobber her: Hva som skal kjennetegne arbeidet vårt, hva som preger kulturen vår og hvordan vi ønsker at omgivelsene oppfatter oss.

Verdiene er supplert med eksempler på hvordan vi jobber for å leve opp til dem.

|  |  |
| --- | --- |
| Engasjert og kompetent | Tydelig og etterrettelig |
| Vi har god lokalkunnskap om utfordringer og muligheter i Trøndelag  Vi er oppdaterte innenfor våre fagområder  Vi er løsningsorienterte og positive til utfordringer og endringer  Vi jobber aktivt for at innbyggerne i Trøndelag får et godt tjenestetilbud, attraktive lokalsamfunn og et livsgrunnlag for fremtiden  Vi ligger i forkant, prøver ut nye løsninger og deler erfaringer og kompetanse med andre. | Vi bidrar til innbyggerens rettssikkerhet gjennom uhildet tilsyn, klagebehandling og annen saksbehandling  Vi arbeider for at offentlige goder er tilgjengelig i tråd med nasjonal politikk  Vi er tilgjengelige og praktiserer åpenhet  Vi bidrar til inkludering og likestilling for alle grupper i samfunnet  Vi gir god og tydelig informasjon tilpasset den enkeltes behov |

# Våre viktigste mål og hvordan vi når dem

**Mål 1:** Statsforvalteren i Trøndelag skal bidra til innbyggernes rettssikkerhet og at innbyggerne får velfungerende og framtidsrettede tjenester.

* Gjennom kunnskapsbasert og samordnet kommunedialog skal vi bidra til å trygge rettssikkerheten og bidra til bærekraftig utvikling i kommunene i Trøndelag
* Vår egen klagesaksbehandling og tilsynsaktivitet skal bidra til rettssikkerhet og likebehandling, forebygging av svikt, økt kvaliteten og at innbyggernes tillit til tjenestene styrkes
* Vi bidrar til at innovasjon, samhandling og helhet får fokus i kommunene
* Vi bidrar til at innbyggerne blir involvert og hørt

**Mål 2:** Statsforvalteren i Trøndelag skal i samspill med andre bidra til en bærekraftig samfunnsutvikling i Trøndelag.

* Vi bidrar til å skape et trygt og godt oppvekstmiljø for barn og unge, en verdig alderdom og et trygt og sikkert fylke å leve i.
* Vi bidrar til gode klimaløsninger, evnen til matproduksjon og naturens mangfold og bæreevne. Vi støtter opp under en bærekraftig utvikling av det sørsamiske samfunnets språk, kultur og næringsutøvelse.
* Vi bidrar til at kommunale og fylkeskommunale planer understøtter en balansert miljømessig, sosial og økonomisk samfunnsutvikling.
* Vi deltar aktivt på møteplasser og arenaer i fylket som arbeider for å skape fornying og bærekraftige lokalsamfunn.
* Vi er en forutsigbar forvalter av regelverk og ordninger som er viktig for næringsliv og næringsaktører

**Mål 3:** Statsforvalteren i Trøndelag har engasjerte og kompetente medarbeidere som bidrar til utvikling, tar ansvar og trives på jobben.

* Vi skaper en attraktiv og helsefremmende arbeidsplass gjennom aktiv deltagelse, medbestemmelse og faglig og personlig utvikling til felles beste.
* Vi har en arbeidskultur som er utviklingsorientert hvor vi er omstillingsdyktige, effektive og løser de riktige oppgavene til riktig tid
* Vi utøver tillitsbasert ledelse ved å være kompetente, tydelige og legge til rette for at hver enkelt kan yte sitt beste.
* Vi skal arbeide for stadig mer bærekraftige løsninger i egen drift og virksomhet
* Gjennom nye digitale løsninger skal vi bidra til forenkling for innbyggerne og effektivisering for Statsforvalteren og de vi samhandler med.

STATSFORVALTEREN I TRØNDELAG

Postboks 2600, 7734 Steinkjer